
RAPORT  
asupra  proiectului de lege pentru  modificarea şi completarea Legii arendării nr.16/1994
În conformitate cu prevederile art. 89 din Regulamentul Camerei Deputaţilor, Comisia juridică, de disciplină şi imunităţi a fost sesizată spre dezbatere, în fond, cu proiectul de lege pentru  modificarea şi completarea Legii arendării  nr.16/1994, trimis cu adresa nr. P.L.X. 553 din 28 noiembrie 2005 şi înregistrat sub nr.       31/ 991 din 29 noiembrie 2005.


 Senatul, în calitate de primă Cameră sesizată, a adoptat proiectul de lege, care provine dintr–o  propunere legislativă, în şedinţa din  21 noiembrie 2005.
Potrivit prevederilor art. 75 din Constituţia României, republicată, şi  ale art.86 alin. (3) pct. 2  din Regulamentul Camerei Deputaţilor, competenţa decizională, în cazul acestei iniţiative legislative, aparţine  Camerei Deputaţilor.
Consiliul Legislativ  a avizat favorabil propunerea legislativă cu unele observaţii şi propuneri conform avizului nr. 370/14.04.2005.
Guvernul, prin punctul de vedere transmis a precizat că nu susţine adoptarea propunerii legislative în forma prezentată de iniţiatori.

Comisia pentru agricultură, silvicultură, industrie alimentară şi servicii specifice, sesizată în avizare, a hotărât avizarea favorabilă a proiectului de lege, cu două amendamente, conform avizului nr. 24/541/06.12.2005.


Proiectul de lege are ca obiect de reglementare modificarea şi completarea Legii arendării nr. 16/1994, cu modificările şi completările ulterioare, în sensul introducerii în actul normativ de bază a unei anexe care cuprinde contractul – cadru de arendare.
În conformitate cu prevederile art. 60 din Regulamentul Camerei Deputaţilor, membrii comisiei au examinat proiectul de lege în şedinţa din  07 decembrie 2005.

La dezbaterea acestei iniţiative legislative din totalul de 25 de membri ai Comisiei juridice au fost prezenţi  15 deputaţi.

 În urma,  dezbaterilor şi a punctelor de vedere exprimate de către membrii comisiei  s-a constatat că prin modificările propuse de iniţiatori la Legea nr. 16/1994, modelul contractului de arendare devine obligatoriu, astfel încât se limitează principiul autonomiei de voinţă şi al libertăţii contractuale. De asemenea, s - a mai constatat şi faptul că unele clauze din contractul model sunt în dezacord cu prevederile Legii 16/1994. 


Faţă de aceste considerente, membrii Comisiei juridice, de disciplină şi imunităţi au hotărât, cu majoritate de voturi (8 voturi pentru şi   7 voturi împotrivă), să propună Plenului Camerei Deputaţilor respingerea iniţiativei legislative privind modificarea şi completarea Legii arendării    nr. 16/1994.
În raport de obiectul şi conţinutul său, ce vizează modificarea unei legi organice, proiectul de lege face parte din categoria legilor organice.

